SL Uradni list Evropske unije C 62/9

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2018/C 62/06)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega Parlamenta in Sveta (2)

„CABRALES“

EU št.: PDO-ES-0081-AM01 – 20.10.2017

ZOP ( X ) ZGO ( ) ZTP ( )

1. Skupina vložnikov in pravni interes

Consejo Regulador de la Denominación de Origen Protegida „CABRALES“ (Nadzorni odbor za zaščiteno označbo porekla „CABRALES“). Ctra. General, s/n 33555 Carreña de Cabrales ASTURIAS ŠPANIJA Tel. +34 985845335 E-naslov: dop@quesocabrales.org Internet: http://www.quesocabrales.org/

Nadzorni odbor je skupina predstavnikov gospodarskih subjektov in je uradno priznan za upravljanje zaščitene označbe porekla v skladu z veljavnimi pravili (ODREDBA z dne 29. junija 1990 o ratifikaciji uredbe o zaščiteni označbi porekla „Cabrales“ in njegovega nadzornega odbora). Njegove pristojnosti za predlaganje sprememb specifikacije so opredeljene v njegovih namenih in funkcijah.

2. Država članica ali tretja država

Španija

3. Postavka v specifikaciji proizvoda, na katero se sprememba nanaša

— ☐ Opis proizvoda — ☐ Dokazilo o poreklu — ☐ Metoda proizvodnje — ☐ Povezava — ☒ Označevanje — ☒ Drugo: nadzorni organ

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

1. Oddelek (G) „Nadzorni organ“

Trenutno besedilo

„(G) Nadzorni organ Za nadzor označbe porekla ‚Cabrales‘ je odgovoren njegov nadzorni odbor, v katerem so predstavniki proizvajalcev in predelovalcev, sestavljajo pa ga: — predsednik, — podpredsednik, — dva člana, ki sta predstavnika sektorja živinoreje, — šest članov, ki so predstavniki sektorja obrtne predelave, — dva tehnična člana s posebnim strokovnim znanjem iz živinoreje in mlečne živinoreje. Člani so demokratično izvoljeni vsaka štiri leta. Pooblastila: Glede ozemlja: na območju pridelave, predelave in zorenja. Glede proizvoda: proizvodi, ki jih zajema zaščitena označba porekla, v vseh fazah proizvodnje, predelave, zorenja, prometa in trženja. Glede oseb: osebe, vpisane v različne registre. Naloge: — priprava in preverjanje različnih registrov, — določanje smernic za nadzor in spremljanje proizvodnje, predelave in kakovosti zaščitenega sira, — ocenjevanje proizvoda, — spodbujanje in podpiranje zaščitene označbe porekla, — sprejemanje odločitev o disciplinskih postopkih v primeru neskladnosti z Uredbo, — delovanje s polno pravno odgovornostjo in zmožnostjo prevzemanja obveznosti in nastopanja kot stranka v sodnih postopkih z ukrepanjem v skladu z vlogo zastopanja in zagovarjanja splošnih interesov označbe porekla.“

Novo, spremenjeno besedilo

„(G) Nadzorni organ Za preverjanje skladnosti z zahtevami v tej specifikaciji proizvoda je odgovoren: Consejo Regulador de la Denominación de Origen Protegida ‚CABRALES‘ (Nadzorni odbor za zaščiteno označbo porekla ‚CABRALES‘). Naslov: Ctra. General, s/n. 33555 Carreña de Cabrales (Asturias) Tel. +34 985845335 Faks +34 985845130 E-naslov: dop@quesocabrales.org Obseg preverjanj Nadzorni odbor za zaščiteno označbo porekla ‚Cabrales‘ vključuje nadzorni organ (oddelek za certifikacijo), ki deluje kot certifikacijski organ za proizvod in je akreditiran v skladu s posebnim referenčnim standardom (UNE-EN ISO/IEC 17065:2012 ali standardom, ki ga nadomešča). Ta organ izvaja inšpekcijske preglede sirarn in jam za zorenje, da preveri skladnost z zahtevami iz specifikacije proizvoda za zaščiteno označbo porekla ‚Cabrales‘. Ti inšpekcijski pregledi vključujejo jemanje vzorcev proizvoda, ki so bili ocenjeni kot primerni in so jih gospodarski subjekti opredelili kot zaščitene z ZOP, da se izvedejo fizikalno-kemijski in organoleptični preizkusi. Metodologija spremljanja Preverjanje skladnosti s specifikacijo proizvoda bo temeljilo na naslednjih ukrepih: — inšpekcijskih pregledih živinorejskih farm, da se preverijo lastnosti, povezane s surovino, — inšpekcijskih pregledih zbirnih centrov za mleko, da se zagotovi sledljivost, — izvajanju revizij (začetnih, nadaljnjih in izrednih) obratov za predelavo (sirarn in jam za zorenje), da se preverita proizvodni proces in proizvod, — jemanju vzorcev proizvoda, da se izvedejo fizikalno-kemijski in organoleptični preizkusi. Navedene ocene se izvedejo vsaj enkrat letno. Vzorci se vzamejo med revizijami gospodarskih subjektov, ki svoj sir označijo z ZOP ‚Cabrales‘. Vzorčenje se izvede z uporabo meril za sorazmernost na podlagi vrste proizvoda in obsega proizvodnje. Fizikalno-kemijske analize se izvajajo v akreditiranih laboratorijih. Za živinorejske farme se postopek potrjevanja ne izvaja, se pa izvaja inšpekcijski pregled postopka. Certifikati se izdajo le sirarnam in jamam za zorenje kot uporabnikom označbe ZOP. Naloge: — priprava in preverjanje različnih registrov, — preverjanje inšpekcijskega pregleda proizvodnje, predelave in kakovosti zaščitenega sira, — vrednotenje ukrepov notranjega spremljanja, ki jih sprejmejo gospodarski subjekti, vključeni v postopek potrjevanja proizvoda, — izdaja certifikatov sirarnam in jamam za zorenje, ki izpolnjujejo zahteve specifikacije proizvoda, — spodbujanje in podpiranje zaščitene označbe porekla.“

Razlogi

Opredelitev nadzornega organa je spremenjena, kar zadeva njegovo sestavo in pooblastila. Do spremembe je prišlo, ker je bilo treba prilagoditi sistem inšpekcijskih pregledov, da bi lahko opravljali prenesene naloge in delovali v skladu s standardom ISO/IEC 17065.

2. Razdelek (H) „Označevanje“

Trenutno besedilo

„(H) Označevanje Trgovske etikete vseh registriranih podjetij mora odobriti nadzorni odbor. Na etiketah mora biti navedeno besedilo: Denominación de Origen ‚Cabrales‘. Sir, namenjen za prehrano, mora imeti etiketo, sekundarno etiketo ali oštevilčen pečat, ki ga izda nadzorni odbor. Ker ima večina pridelovalcev sira manjšo proizvodnjo, je bila za vse proizvajalce sira sprejeta enotna etiketa, na kateri različne silhuete – ene, dveh ali vseh treh vrst – označujejo vrsto mleka, uporabljenega med predelavo. (Priložen je bil primer vsake vrste etikete).“

Novo, spremenjeno besedilo

„(H) Označevanje Trgovske etikete vseh registriranih podjetij je treba predložiti nadzornemu odboru v zvezi z zahtevami, navedenimi v tej specifikaciji proizvoda, za njihovo vključitev v register. Na etiketah mora biti navedeno besedilo: Denominación de Origen Protegida ‚Cabrales‘. Proizvodi, namenjeni za prehrano, morajo imeti etiketo in sekundarno etiketo, na kateri sta rdeča črta, obdana z dvema zelenima črtama, in logotip nadzornega odbora, skupaj z ustreznimi številkami, ki jih izda nadzorni odbor. V sirarni morata biti pritrjeni tako, da ju ni mogoče ponovno uporabiti. Ker ima večina pridelovalcev sira manjšo proizvodnjo, je bila za vse proizvajalce sira sprejeta enotna etiketa, na kateri različne silhuete – ene, dveh ali vseh treh vrst – označujejo vrsto mleka, uporabljenega med predelavo. (Priložen je bil primer vsake vrste etikete).“

Razlogi

Ta oddelek je bil spremenjen glede pristojnosti nadzornega odbora kot nadzornega organa.

Sprememba se šteje za manjšo, saj ne zadeva bistvenih značilnosti proizvoda, ne spreminja povezave, ne vpliva na geografsko območje ali ne pomeni večjih omejitev za trgovino s proizvodi ali njegovimi surovinami v skladu z Uredbo (EU) št. 1151/2012 (člen 53(2), ki se nanaša na manjše spremembe).

ENOTNI DOKUMENT

„CABRALES“

EU št.: PDO-ES-0081-AM01 – 20.10.2017

ZOP ( X ) ZGO ( )

1. Ime

„Cabrales“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.3. Siri

3.2 Opis proizvoda, za katerega se uporablja ime iz točke 1

Sir z modro plesnijo, izdelan iz surovega kravjega, ovčjega ali kozjega mleka ali mešanice dveh ali vseh treh vrst mleka, ki mora vedno biti polnomastno, z uravnoteženo sestavo glede maščob in beljakovin.

V jamah zori vsaj dva meseca od proizvodnje sirnine.

Značilnosti zorjenega sira:

— oblika: valjasta z ravnim obodom,

— višina: od 7 do 15 centimetrov,

— teža in premer: različno,

— skorja: mehka, tanka, mastna, siva z rdečkasto-rumenimi deli,

— jedro: mastna konsistenca, čeprav z različno stopnjo sprijemanja, odvisno od stopnje fermentacije sira. Kompakten in brez lukenj. Ponekod bel, s plesnijo v obliki zelenkasto-modrih žilic. Rahlo pikanten okus, ki je močnejši pri sirih iz čistega ovčjega ali kozjega mleka ali mešanice več vrst mleka,

— maščoba: najmanj 45 % v suhi snovi,

— najmanjša vsebnost vlage: 30 %.

3.3 Krma (samo za proizvode živalskega izvora) in surovine (samo za predelane proizvode)

(a) Krma

Živina se krmi v skladu s tradicionalnimi praksami, in sicer se pase na pašnikih, temu pa se dodaja krma.

(b) Surovine

Surovo kravje, ovčje ali kozje mleko z živinorejskih farm na opredeljenem geografskem območju. Sirilo je izključno živalskega izvora.

3.4 Posebne faze proizvodnje, ki jih je treba izvajati na opredeljenem geografskem območju

Proizvodnja mleka ter predelava in zorenje sira morajo potekati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakirati je treba na opredeljenem geografskem območju, da se zagotovijo določeni optimalni pogoji za kakovost proizvoda. To proizvajalcem sira omogoča, da ohranijo pristnost proizvoda, in olajša preverjanje sledljivosti.

3.6 Posebna pravila za označevanje proizvoda, za katerega se uporablja registrirano ime

Na trgovskih etiketah morajo biti navedene besede „Denominación de Origen Protegida Cabrales“ in logotip EU za zaščitene označbe porekla.

Siri morajo imeti tudi sekundarno etiketo z edinstveno serijsko številko, kodificirano glede na velikost in obliko sira, ki ga potrjuje. Nadzorni organ mora te sekundarne etikete odobriti, preveriti in izdati tako, da jih ni mogoče ponovno uporabiti.

4. Jedrnata opredelitev geografskega območja

Območje proizvodnje mleka, primernega za izdelavo sira „Cabrales“, zajema vasi Arangas, Arenas, Asiego, Berodia, Bulnes, Camarmeña, Canales, Carreña, Escobar, Inguanzo, La Molina, La Salce, Ortiguero, Pandiello, Puertas, Poo, Sotres in Tielve v občini Cabrales ter Oceño, Cáraves in Rozagas v občini Peñamellera Alta, ki vsa spadajo na območje gorovja Picos de Europa v provinci Asturija.

Sir je na območju proizvodnje tudi predelan in zorjen.

5. Povezava z geografskim območjem

Posebnosti proizvoda

Posebnost sira Cabrales, zaradi katere se razlikuje od drugih sirov, je pogojena z njegovimi organoleptičnimi lastnostmi (skorje in jedra).

Posebnosti geografskega območja

Izražajo se v naslednjih naravnih in človeških dejavnikih:

1. Naravni dejavniki

Gorovje Picos de Europa, ki se nahaja v jugovzhodnem delu province Asturija in se nekoliko razteza v provinci Leon in Kantabrija, sestavljajo gorski masivi, ki segajo od severnih pobočij Kantabrijskega gorovja, in prostrani pašniki na nadmorski višini nad 800 metrov.

2. Človeški dejavniki

Zaradi izolacije, ki so jo izkusile generacije prebivalcev na tem področju, njihovo gospodarstvo temelji na izčrpni uporabi in izkoriščanju naravnih virov.

Prvič, viri človeških naselij na območju gorovja Picos de Europa so tradicionalno temeljili na uporabi pašnikov v poletnem času, da bi nahranili več vrst živine, ki je bila na splošno iz vasi na mejah gorovja Picos. Poleti se lahko živali prosto gibajo po zahtevnih pašnikih peña (ime, ki so ga lokalni prebivalci dali gorovju Picos de Europa). Vsaka majhna vas ima svojo čredo, ki jo goji skupaj, vendar jo sestavljajo različne črede, vsaka v lasti drugega prebivalca. Poleti jih predajo v oskrbo nekaj prebivalcem, ki so odgovorni za skrb za živino, drugi pa ostanejo v vasi in se osredotočijo na pobiranje kmetijskih pridelkov in seno.

Drugič, ker so imeli lokalni proizvajalci posebno strokovno znanje in ker so težave s povezavami pomenile, da so bile točke potrošnje zelo odročne, so mleko v sir predelali pastirji sami.

Vzročna povezava med posebno naravo območja ter proizvodnjo in značilnostmi proizvoda

(a) Jame za zorenje

Obstoj jam in votlin različnih velikosti in značilnosti je posledica kraških formacij in posebne dinamike med zrakom in vodo v apnenčasti masi gorovja Picos de Europa, ki je ena izmed najdebelejših v Evropi.

Jame za zorenje so včasih blizu čredi ali pastirjevi hiši, večina pa je daleč proč in dostop do njih po vijugastih gorskih poteh je težaven. So na nadmorski višini med 800 in 1 200 metrov, tiste na višji nadmorski višini pa naj bi bile kakovostnejše.

Da bi bila jama primerna za zorenje sira „Cabrales“, mora izpolnjevati naslednje pogoje: mora biti globoka, z vhodom, obrnjenim na sever; imeti mora vsaj dve odprtini (eno za dostop in drugo za prezračevanje), da se vzpostavi zračni tok, imenovan soplado; in mora imeti tekočo vodo. Zaradi tega se zrak v jami rahlo premika, vlažnost je zelo visoka (višja od 90 %), temperatura pa se ohranja med 6 °C in 10 °C.

V teh pogojih so stene prekrite s plesnijo, zlasti Penicillium roqueforti, zračni tokovi ali soplados pa sprostijo njene spore, ki padejo na sir, kalijo in vstopijo v jedro sira.

Da bi siri dovolj dozoreli, morajo ostati v jamah od dva do pet mesecev na lesenih policah (talameras). Med tem časom jih redno obračajo in čistijo.

Ob koncu postopka zorenja so nekoč sire ovili v liste gorskega javorja, da je bilo med trženjem z njim lažje rokovati. Danes se za sire, zajete v označbi porekla, namesto tega uporablja papir za zavijanje, na katerem so natisnjeni listi.

(b) Sloves

Obstajajo zapisi, ki dokazujejo sloves sira „Cabrales“. Na primer, v delih Jovellanosa (18. stoletje), Madozovem Diccionario Geográfico, ki so ga uredili v začetku devetnajstega stoletja, in Memorias Asturianas Gonzáleza Solísa je navedeno, da so bili siri Cabrales poleg drugih asturijskih proizvodov predstavljeni na kmetijski razstavi v Madridu leta 1857.

Leta 1911 so bratje Alvarado v svojem poročilu o mlekarstvu v Santanderju začeli pot v regiji Cabrales, kjer so se povzpeli na gorovje Picos de Europa, da bi „obiskali“ jame pastirjev, ki izdelujejo znameniti sir „Cabrales“.

Sklic na objavo specifikacije

(drugi pododstavek člena 6(1) te uredbe)

https://www.asturias.es/Asturias/descargas/PDF_TEMAS/Agricultura/Alimentaci%C3%B3n/Queso%20Cabrales%20(MODIFICADO).pdf

(1) UL L 179, 19.6.2014, str. 17.

(2) UL L 343, 14.12.2012, str. 1.